জাক লাকঁ
জাক মারি এমিল লাকঁ (ইউকে: /læˈkɒ̃/, ইউএস: /ləˈkɑːn/; ফরাসি: Jacques Marie Émile Lacan, উচ্চারণ: [ʒak maʁi emil lakɑ̃]; ১৩ই এপ্রিল ১৯০১ – ৯ই সেপ্টেম্বর ১৯৮১) ছিলেন একজন ফরাসি মনোসমীক্ষক ও মনোরোগ চিকিৎসক যাঁকে ফ্রয়েড-পরবর্তী সবচেয়ে বিতর্কিত মনোসমীক্ষক বলা হয়ে থাকে।  ১৯৫৩ থেকে ১৯৮১তে প্যারিসে বিভিন্ন বার্ষিক আলোচনাসভার মাধ্যমে লাকঁ ষাট ও সত্তরের দশকের বহু নেতৃস্থানীয় বুদ্ধিজীবীদের প্রভাবিত করেন, বিশেষত যাঁরা উত্তর-কাঠামোবাদের সঙ্গে জড়িত। উত্তর-কাঠামোবাদ, সমালোচনাতত্ত্ব, ভাষাবিজ্ঞান, বিংশ শতাব্দীর ফরাসি দর্শন, চলচ্চিত্রতত্ত্ব এবং ক্লিনিকাল মনোসমীক্ষণে তার চিন্তার গুরুত্বপূর্ণ প্রভাব রয়েছে।